MARRAZKI BIZIDUNEN SORRERA

Bazen behin Mickey izeneko mutil bat. Bere ametsa telebistan agertzea zen. Egun batean, bere lagun Bob Belakik deitu zion:
—Kaixo, Mickey 
—Kaixo, Bob . Zer nahi duzu ba?
—Kaletik nenbilen eta iragarki bat ikusi dut.
—Eta?
—Lehiaketa bat antolatu dute. Badakizu zein den saria?
—Ez dakit ba…
—Telebistan agertzea eta mila euro!
—Ai ama! Eta zeren ingurukoa da lehiaketa?
—Kantu-lehiaketa bat da.
—Ba, zeren zain gaude? Prestatu dezagun abesti bat eta aurkez gaitezen!
Horrela, Mickey eta bere lagunak kantu-lehiaketa prestatzen hasi ziren. Bob Belakik bateria jotzen zuen, Blueyk gitarra, Doraemonek biolina, Pocoyok tronpeta, eta Mickeyk abestu egiten zuen. Entsegu askoren eta buruhauste ugariren ondoren, “Mickeren martxa” izeneko abestia sortu zuten eta horrela zioen:

Arazoa konpondu da,
gaur dena ondo atera da.
Zutik jarri eta dantzatu,
denok batera martxan.

Ondo pasatzeko garaia da,
zatoz gurekin dantzara!
Dena ondo atera da.

Lehiaketaren egunean, Mickeyren kuadrilla telebistara iritsi zen. Eraikina jendez gainezka zegoen, eta ordu bete baino gehiago itxaron behar izan zuten euren txandaren zain. Oso ondo jo zuten, eta pozik irten ziren agertokitik. Hala ere, gauera arte itxaron behar izan zuten irabazlea nor izango zen jakiteko.

Lehiakideak oso onak ziren, eta, nahiz eta beraiek faboritoak ez izan, gauerdi aldera epaimahaikideak agertu ziren eta saria Mickeyren kuadrillari eman zioten. Oihuka eta elkar besarkatuz ospatu zuten garaipena, eta beste lehiakideek zoriondu egin zituzten. Azkenean, lanari eta esfortzuari esker, euren ametsa beteko zuten. Epaimahaikideek hurrengo egunean telebistara joateko eskatu zieten, saria zehazteko.

Hurrengo goizean, lo gutxi egin arren, denak goiz jaiki eta ilusioz joan ziren telebistara. Uste zuten programa batean agertuko zirela eta han abestuko zutela, baina ezusteko handia hartu zuten: saria hortzetako pasta baten iragarkian agertzea zen. Haserre eta triste geratu ziren. Gainera, mozorrotuta agertu behar zuten; batzuk hortz baten mozorroarekin, beste batzuk hortzetako eskuilaz mozorrotuta eta beste batzuk pastaren mozorroarekin. Mozorroek gorputz osoa estaltzen zuten, burua barne, eta inork ez zituen ezagutuko. Mila euroak eman zizkieten, eta hogei egun barru grabazioa hasiko zela esan zieten eta burumakur bakoitza bere etxera itzuli zen.

Baina Pocoyok ez zuen amore eman nahi izan. Hurrengo egunean, kuadrilla berriro elkartu zuen. Plan bat zuen: lehiaketan irabazitako mila euroekin kamera bat erosi, eta bakoitzak ipuin bat asmatzea. Ideia, guztiei gustatu zitzaien. Hala egin zuten. Bideokamera erosi zuten, eta bakoitzak bere ipuina antzeztu zuen. Pocoyok grabatu zituen guztiak, eta bere ipuina antzeztu zuenean, Doraemonek grabatu zuen. Ondoren, telebistara joan ziren berriro, eta proposamen bat egin zuten: hortzetako pastaren iragarkiaren ordez, beraien ipuinak emititzea.

Hasieran, telebistako arduradunek ez zuten ideia gustuko izan, baina bideoak ikusi zituztenean, txundituta geratu ziren. Ipuin haiek benetako altxorrak ziren, eta seguru zeuden umeen artean arrakasta handia izango zutela. Eta horrela gertatu zen. Eta horrela kontatu dizuet marrazki bizidunen sorrera.


